येदियुरप्पा रविवार को करेंगे सम्पत्ति की घोषणा  
येदियुरप्पा ने यह फैसला जनता दल (सेक्युलर) के इस दावे के दो दिन बाद लिया कि उनके पास 1,000 करोड़ (10 अरब) रुपये की सम्पत्ति है।
कर्नाटक के मुख्यमंत्री बीएस येदियुरप्पा रविवार को अपनी सम्पत्ति सार्वजनिक करेंगे। वह यह कदम विपक्ष द्वारा लगातार लगाए जा रहे इस आरोप के जवाब में उठाने जा रहे हैं कि मई 2008 में सत्ता में आने के बाद उन्होंने अरबों रुपये की सम्पत्ति अर्जित की है।  उत्तरी कर्नाटक के इस शहर में उन्होंने संवाददाताओं से कहा, "मैं अपनी पार्टी (भारतीय जनता पार्टी) के वरिष्ठ नेता लालकृष्ण आडवाणी की सलाह पर रविवार को अपनी सम्पत्ति की घोषणा करूंगा।"  गौरतलब है कि येदियुरप्पा ने यह फैसला जनता दल (सेक्युलर) के इस दावे के दो दिन बाद लिया कि उनके पास 1,000 करोड़ (10 अरब) रुपये की सम्पत्ति है।  आडवाणी ने एक फरवरी को सलाह दी थी कि पार्टी के सभी मुख्यमंत्रियों एवं वरिष्ठ नेताओं को अपनी सम्पत्ति की सार्वजनिक घोषणा करनी चाहिए।  येदियुरप्पा ने जेडी (एस) एवं कांग्रेस पर आरोप लगाया कि दोनों दल उन पर लगातार 'निराधार' आरोप लगाते रहे हैं और अपने दावों को साबित करने के लिए सबूत पेश करने की चुनौती को स्वीकार नहीं कर रहे हैं। उन्होंने राज्य में पहली बार बनी भाजपा सरकार को 'अस्थिर करने का प्रयास' करने के लिए राज्यपाल एचआर भारद्वाज पर भी कटाक्ष किया।